༄༅། །ཆུ་གཏོར་གཏོང་ཚུལ་གྱི་ཡི་གེ་འདོད་དགུའི་ཆར་འབེབས་ཞེས་བྱ་བ་བཞུགས་སོ།། ན་མོ་གུ་རུ་བུདྡྷ་དྷྭ་ཛ་ཡེ། འདིར་རྒྱུ་དང་ཚེགས་ཆུང་ཞིང་ཕན་ཡོན་དང་འབྲས་བུ་ཤིན་ཏུ་ཆེ་བའི་ཆུ་གཏོར་གཏོང་བའི་རིམ་པ་ལ། སྦྱོར་དངོས་རྗེས་གསུམ་ལས། དང་པོ་ནི། འཁར་བ་དང་། བསེ་དང་། ལྕགས་མ་ཡིན་པའི་ཟངས་དང་། རྫ་སོགས་ལས་བྱས་པའི་སྣོད་དྲི་མ་མེད་པའི་ནང་ཆུ་གཙང་གིས་བཀང་བ་ལ། བ་དམར་མོའི་འོ་མ་དང་། ཞོ་དང་། མར་ཏེ་དཀར་གསུམ་སྟོབ་མ་ཆུང་ཙམ་བླུགས་པ་ལ། ཕྱེ་གཙང་མ་ཇི་ལྟར་རིགས་པ་བཏབ། གཞན་ཡང་ཀནྡ་ཀ་རི། དབང་ལག སླེ་ཏྲེས། རྒྱ་མཚོ་ལྦུ་བ། ཤུ་དག་དཀར་པོ་སྟེ་སྨན་ལྔ། ནས། གྲོ། སྲན་དཀར། ཏིལ། སོ་བ་སྟེ་འབྲུ་ལྔ། གསེར། དངུལ། བྱུ་རུ། མུ་མེན། མུ་ཏིག་སྟེ་རིན་པོ་ཆེ་ལྔ། ཙནྡན་དཀར་དམར། གུར་གུམ་ཛ་ཏི། ག་པུར་ཏེ་དྲི་ལྔ་སྟེ་དེ་རྣམས་ཞིབ་པར་བཏགས་ལ་བཏབ། གཞན་ཡང་དར་ཚོན་སྣ་ཚོགས་པ་དང་། དབྱར་ཡིན་ན་མེ་ཏོག་སྣ་ཚོགས་པའང་བསྡུས་ཏེ་བཏབ་པ་བཤམ་མོ། །གཉིས་པ་དངོས་གཞི་ནི། སྐྱབས་འགྲོ་སེམས་བསྐྱེད་བྱས་ལ། རང་གི་སྙིང་ཁ་ནས་འོད་འཕྲོས་པས་རང་བཞིན་གྱི་གནས་ནས་བླ་མ་དང་གཉིས་སུ་མེད་པའི་རྗེ་བཙུན་འཇམ་དབྱངས་ལ་སངས་རྒྱས་བྱང་སེམས་ཀྱིས་བསྐོར་བ་མདུན་གྱི་ནམ་མཁར་བཛྲ་ས་མཱ་ཛཿཞེས་པས་སྤྱན་དྲངས། ཨོཾ་ཨརྒྷྃ་ནས། ཤཔྟའི་བར་གྱིས་མཆོད་ནས། དཀོན་མཆོག་གསུམ་ལ་བདག་སྐྱབས་མཆི། །སོགས་ལན་གསུམ་གྱི་རྒྱུན་བཤགས་བྱ། ཚད་མེད་བཞི་བསྒོམ། ཨོཾ་ཤུ་ནྱ་ཏ་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅ཧཾ། ཕྱི་ནང་གིས་བསྡུས་པའི་ཆོས་ཐམས་ཅད་སྟོང་པ་ཉིད་དུ་གྱུར། སྟོང་པའི་ངང་ལས་ཨོཾ་ཝ་གི་ཤྭ་རི་མུྃ། ཞེས་བརྗོད་པའི་རྐྱེན་གྱིས་པྃ་ལས་པདྨ། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། རང་གི་སེམས་མུྃ་སེར་པོའི་མཐར་ཨོཾ་ཝ་གི་ཤྭ་རི་མུྃ་གྱིས་གཡས་སུ་བསྐོར་བ་དེ་ཡོངས་སུ་གྱུར་པ་ལས། རལ་གྲིའི་ཡུ་བ་མུྃ་གྱིས་མཚན་པ། དེ་ལས་འོད་འཕྲོས་འཕགས་པ་མཆོད། སེམས་ཅན་གྱི་དོན་བྱས་ཚུར་འདུས་རལ་གྲི་ལ་ཐིམ། དེ་ཡོངས་སུ་གྱུར་པ་ལས། རང་ཉིད་འཕགས་པ་འཇམ་དཔལ་སྐུ་མདོག་སེར་པོ་ཞལ་གཅིག་ཕྱག་གཉིས་པ་གཡས་མི་ཤེས་པ་གཅོད་པར་བྱེད་པའི་ཤེས་རབ་གྱི་རལ་གྲི་ནམ་མཁར་འཕྱར་བའི་ཚུལ་གྱིས་འཛིན་པ། གཡོན་པས་ཨུཏྤ་ལའི་ཡུ་བ་ཐུགས་ཀར་བཟུང་ནས་སྙན་གྱི་ཐད་སོར་ཁ་ཕྱེ་བའི་སྟེང་ན་ཤེས་རབ་ཀྱི་ཕ་རོལ་ཏུ་ཕྱིན་པའི་གླེགས་བམ་འཛིན་པ། དར་དང་རིན་པོ་ཆེས་བརྒྱན་པ། རྡོ་རྗེའི་སྐྱིལ་ཀྲུང་གིས་བཞུགས་པའི་སྤྱི་བོར་ཧཱུྃ་སྔོན་པོ་དེ་ཞུ་སྟེ་ཚངས་བུག་ནས་ཐིམ་པས་ལུས་ཀྱི་ནང་གང་བས་བ་སྤུའི་བུ་ག་ཐམས་ཅད་རྡོ་རྗེའི་གོ་ཆ་གྱོན་པར་གྱུར། ཅེས་བརྗོད་ལ། ཨོཾ་ཝ་གི་ཤྭ་རི་མུྃ། ཞེས་བརྒྱ་སྟོང་ལ་སོགས་པ་བཟླས་ལ། དེ་ནས། ཨོཾ་ཨརྻ་མཉྫུ་ཤྲཱི་ས་པ་རི་ཝ་ར་ཨརྒྷྃ་ནས། ཤཔྟ་པྲ་ཏིཙྪ་སྭཱཧཱ། ཏིང་ཤགས་དཀྲོལ་ཏེ། གཞོན་ནུའི་སྐུ་ལུས་འཆང་བ་པོ། །སོགས་ཀྱིས་བསྟོད། བཅོམ་ལྡན་འདས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་བྱང་ཞིང་དག་པ་དང་བདག་མེད་རྟོགས་པའི་ཤེས་རབ་ཁྱད་པར་ཅན་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། ཞེས་གསོལ་བ་གདབ། དེ་ནས་གོང་དུ་བཤམས་པའི་ཡོ་བྱད་རྣམས་ལ་དམིགས་ནས། རང་གི་མདུན་གྱི་ནམ་མཁར་ཤཱཀྱ་ཐུབ་པ་སྐུ་མདོག་སེར་པོ་འཁར་སིལ་དང་། ལྷུང་བཟེད་བསྣམས་པའི་ཐུགས་ཀར་ཟླ་བའི་སྟེང་དུ་ཨ་དཀར་པོ་ལས་འོད་ཟེར་འཕྲོས་པ་མཆོད་པའི་ཡོ་བྱད་ལ་ཕོག་པས་མཆོད་པའི་ཉེས་སྐྱོན་ཐམས་ཅད་དག་པར་གྱུར། ཅེས་དང་། ལག་པ་ཁོག་སྟོང་དུ་སྦྱར་སོར་མོ་རྣམས་རྩེ་སྤྲད་པ་ཆོས་ཉིད་རྣམ་དག་གི་ཕྱག་རྒྱ་སྙིང་ཁར་བཅས་ལ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭ་བྷཱ་ཝ་ཤུདྡྷོ་ཧྃ། ཞེས་ལན་བདུན་བརྗོད། དམིགས་པའི་དཔེ་ནི། ཆུ་སྙོག་མ་ཅན་ལ་ནོར་བུ་རིན་པོ་ཆེ་བཅུག་པས་སྙོག་མ་དྭངས་པ་བཞིན་དུ་བསྒོམ་མོ། །ཡང་རང་གི་མདུན་གྱི་ནམ་མཁར་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན་གྱི་མཛོད་སྤུར་ཁཾ་སྔོན་པོ་ལས་འོད་ཟེར་འཕྲོས་པ་ཡོ་བྱད་ལ་ཕོག་པས་གཏོར་མའི་ཡོ་བྱད་རྣམས་འཇིག་རྟེན་དང་འཇིག་རྟེན་ལས་འདས་པའི་མགྲོན་སོ་སོའི་མོས་པ་དང་མཐུན་པའི་འདོད་ཡོན་ལྔའི་ཡོ་བྱད་ཀྱིས་ནམ་མཁའི་ཁྱོན་གང་བར་གྱུར། ཅེས་དང་། ལག་པ་གཉིས་མཉམ་པའི་ཐལ་མོ་ལས་སོར་མོ་དབུས་མ་གསུམ་གྱི་ཚིགས་བར་མ་བཅག་པ། ནམ་མཁའ་མཛོད་ཀྱི་ཕྱག་རྒྱ་སྨིན་མཚམས་སུ་བཅས་ལ། ཨོཾ་ན་མ་སརྦ་ཏ་ཐཱ་ག་ཏ་བྷྱོ་བི་ཤྭ་མུ་རྱ་བྷྱ། སརྦ་ཐ་ཁྃ་ཨུཏྒ་ཏེ་སྥ་ར་ཎ་ཨི་མྃ་ག་ག་ན་ཁྃ་སྭཱཧཱ། ཞེས་ལན་བདུན་བརྗོད། དམིགས་པའི་དཔེ་ནི། ནོར་བུ་གཅིག་ལས་དགོས་འདོད་སྣ་ཚོགས་འབྱུང་བ་བཞིན་དུ་བསྒོམ་མོ། །ཡང་རང་གི་མདུན་གྱི་ནམ་མཁར་བདུད་རྩི་འཁྱིལ་པ་དམར་པོ་གཡས་རྡོ་རྗེ་ནམ་མཁའ་ལ་འཕྱར་བ། གཡོན་སྡིགས་མཛུབ་ནམ་མཁའ་ལ་བསྒྲེངས་པའི་ལྗགས་སྟེང་དུ་ཨ་དམར་ལས་འོད་ཟེར་འཕྲོས་པ་ཡོ་བྱད་ལ་ཕོག་པས་གཏོར་མའི་ཡོ་བྱད་རྣམས་མགྲོན་སོ་སོའི་ལུས་ཀྱི་ནད་དང་སེམས་ཀྱི་ཟུག་རྔུ་ཞི་བར་བྱེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར་ཅེས་དང་ལག་པ་གཉིས་ཐལ་མོ་ལས་གུང་མོ་གཉིས་ཀྱི་རྒྱབ་མཛུབ་མོ་གཉིས་ཁ་ཕྱེ་ལ་སྦྱར། མཐེ་བོང་གཉིས་བསྣོལ་བ་བདུད་རྩི་འཁྱིལ་པའི་ཕྱག་རྒྱ་ཁར་བཅས་ལ། ཨོཾ་བཛྲ་ཨ་མྲི་ཏ་ཀུཎྜ་ལི་ཧ་ན་ཧ་ན་ཧཱུྃ་ཧཱུྃ་ཕཊ྄། ཞེས་ལན་བདུན་བརྗོད། དམིགས་པའི་དཔེ་ནི་སྨན་འཆི་མེད་ལྟ་བུ་སྟེ་སྐྱེ་བོ་ཀུན་གྱི་གསོས་བྱེད་པར་བསམ་པ་ཡིན་ནོ། །ཡང་རང་གི་མདུན་གྱི་ནམ་མཁར་རིན་ཆེན་འབྱུང་ལྡན་སེར་པོ་གཡས་མཆོག་སྦྱིན་དང་། གཡོན་ཏིང་ངེ་འཛིན་གྱི་ཕྱག་རྒྱས་བཞུགས་པའི་གཡས་པའི་མཛུབ་མོ་ལ་བྷྲུྃ་ཁ་དོག་སྣ་ཚོགས་པ་དེ་ལས་འོད་ཟེར་འཕྲོས་པ་གཏོར་མའི་ཡོ་བྱད་ལ་ཕོག་པས་ཡོ་བྱད་ཐམས་ཅད་འཕགས་པ་རྣམས་ཀྱི་སྤྱན་སྔར་གཞལ་ཡས་ཁང་གི་ཕྱི་ནང་ཀུན་ཏུ་བཟང་པོའི་མཆོད་སྤྲིན་གྱིས་གང་བ་དང་། སེམས་ཅན་རྣམས་ལ་གང་ལ་གང་འདོད་པའི་དངོས་པོ་རྣམས་ཆར་གྱི་རྒྱུན་བཞིན་དུ་འབབ་པར་གྱུར། ཅེས་དང་། ལག་པ་གཡས་པུས་མོ་གཡས་པའི་སྟེང་དུ་མཆོག་སྦྱིན་གྱི་ཕྱག་རྒྱ་དང་། གཡོན་མཉམ་བཞག་བྱས་པ་རྒྱལ་ཆེན་ཤུགས་ལྡན་འོད་ཀྱི་ཕྱག་རྒྱ་བཅས་ལ། ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ། ཨོཾ་སམྦྷ་ར་སམྦྷ་ར་ཧཱུྃ། ཞེས་ལན་བདུན་བརྗོད། དམིགས་པའི་དཔེ་ནི་དབུལ་པོས་ནོར་གྱི་གཏེར་རྙེད་ན་ལོངས་སྤྱོད་པའི་དབང་ཐོབ་པ་བཞིན་དུ་བསྒོམ་མོ། །ཡང་རང་གི་མདུན་གྱི་ནམ་མཁར་དོན་ཡོད་གྲུབ་པ་ལྗང་ཁུ་གཡས་སྐྱབས་སྦྱིན། གཡོན་ཏིང་ངེ་འཛིན་གྱི་ཕྱག་རྒྱས་བཞུགས་པའི་ཕྱག་མཐིལ་དུ་ཟླ་བའི་སྟེང་དུ་ཧ་ལྗང་ཁུ་ལས་འོད་ཟེར་འཕྲོས་པ་རང་གི་ལུས་དང་གཏོར་མའི་ཡོ་བྱད་ལ་ཕོག་པས་རང་གི་ལུས་ཞིང་གི་རྡུལ་ཕྲ་དང་མཉམ་པར་གྱུར་ནས་འཕགས་པ་རྣམས་ལ་ཕུལ་བས་མཉེས་ནས་བདག་གི་རྒྱུད་བྱིན་གྱིས་བརླབ་ཅིང་། གཏོར་མའི་ཡོ་བྱད་རྣམས་མགྲོན་རྣམས་དྲག་ཞན་ཆེ་ཆུང་མེད་པར་སོ་སོའི་ཡིད་བཞིན་དུ་ཚིམ་ཞིང་འཐབ་རྩོད་ཞི་ནས་མཐུན་པའི་བསམ་པས་རང་དབང་དུ་ལོངས་སྤྱོད་པར་གྱུར། ཅེས་དང་། ལག་པ་གཡོན་ཁུ་ཚུར་བཅངས་པ་པང་དུ་བཞག གཡས་རྡོ་རྗེ་ཁུ་ཚུར་གྱི་མཛུབ་མོ་བསྒྲེངས་པའི་སྡིགས་མཛུབ་བསྟན་པ་ཡེ་ཤེས་སྐར་ཟླའི་ཕྱག་རྒྱ་བཅས་ལ། ཨོཾ་ཛྙཱ་ན་ཨ་ཝ་བ་ལོ་ཀི་ཏེ་ན་མཿས་མནྟ་སྥ་ར་ཎ་རསྨི་བྷ་ཝ་མཧཱ་མ་ནི་དུ་རུ་དུ་རུ་ཧྲི་ད་ཡ་ཛྭ་ལ་ན་སྭཱཧཱ ཞེས་ལན་བདུན་བརྗོད། དམིགས་པའི་དཔེ་ནི། རྩྭ་ཁའི་ཟིལ་བ་ལྟ་བུ་སྟེ། རྩྭ་ཆེ་ན་ཟིལ་པ་ཆེ། རྩྭ་ཆུང་ན་ཟིལ་པ་ཆུང་བ་བཞིན་དུ་བསྒོམ་མོ། །ཡང་རང་གི་མདུན་གྱི་ནམ་མཁར་ཕྱག་ན་རྡོ་རྗེ་སྔོན་པོ་གཡས་རྡོ་རྗེ་ནམ་མཁར་འཕྱར་ཞིང་། གཡོན་སྡིགས་མཛུབ་ཐུགས་ཀར་བསྒྲེངས་པའི་སྤྱི་བོར་ཛ་དམར་པོ་ལས་འོད་ཟེར་འཕྲོས་པ་གཏོར་མའི་ཡོ་བྱད་ལ་ཕོག ཡོ་བྱད་རྣམས་བསྐལ་པ་ཇི་སྲིད་གནས་ཀྱི་བར་དུ་ཟད་པ་མེད་ཅིང་ཡོ་བྱད་དེ་དག་སྲིད་ཞིའི་མགྲོན། ཡོན་ཏན་གྱི་མགྲོན། ལན་ཆགས་ཀྱི་མགྲོན་རྣམས་ཀྱིས་བཞེས་ཤིང་ཁྱེར་བས་མཉེས་ཏེ་དམ་ཚིག་དབང་གིས་བདག་ལ་སྲུང་སྐྱོབས་མཛད་ནས་བར་ཆད་ཞི་བ་དང་། སེམས་ཅན་གྱི་དོན་ཐམས་ཅད་ཡིད་བཞིན་དུ་འགྲུབ་པའི་སྡོང་གྲོགས་མཛད་པར་གྱུར། ཅེས་དང་། ལག་པ་གཉིས་རྡོ་རྗེ་ནང་བསྡམས་ལ་མཐེ་བོང་གཉིས་གཤིབས་པ་སྤྱི་བོའི་ཐད་ཀར་སྐོར་བ་དབང་བསྒྱུར་འཁོར་ལོའི་ཕྱག་རྒྱ་བཅས་ལ། ན་མཿས་མནྟ་བུདྡྷ་ནྃ་གྲ་ཧེ་ཤྭ་རི་པྲ་པཉྫ་ཏི་མཧཱ་ས་མ་ཡ་ན་ཧཱུྃ་ཕཊ྄། ཞེས་ལན་བདུན་བརྗོད། དམིགས་པའི་དཔེ་ནི་རྡོ་ཁབ་ལེན་ལྟ་བུ་སྟེ། རྡོ་ཁབ་ལེན་གྱིས་ལྕགས་ཐམས་ཅད་རང་དབང་མེད་པར་བསྡུས་པ་བཞིན་དུ་བསྒོམ་མོ། །ཕྱག་རྒྱ་འདི་རྣམས་ཕྱོགས་བཅུར་བསྟན་པར་ཡིད་ཀྱིས་བསམ་ཞིང་། སྔགས་རྣམས་སོ་སོར་རྫོགས་པ་དང་། སེ་གོལ་རེ་ཏོག་གོ །དེ་ནས་མགྲོན་སྤྱན་དྲངས་པ་ནི། རང་གི་སྙིང་ཁ་ནས་འོད་འཕྲོས་པས་རྩ་བའི་བླ་མ་ཤཱཀྱ་ཐུབ་པའི་རྣམ་པ་ལ་འཇིག་རྟེན་ལས་འདས་པའི་གཏོར་མགྲོན་གྱིས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿ ཏིང་ཤགས་དཀྲོལ་ཞིང་། མ་ལུས་སེམས་ཅན་ཀུན་གྱི་མགོན་གྱུར་ཅིང་། །བདུད་སྡེ་དཔུང་བཅས་མི་ཟད་འཇོམས་མཛད་ལྷ། །དངོས་རྣམས་མ་ལུས་ཇི་བཞིན་མཁྱེན་གྱུར་པའི། །བཅོམ་ལྡན་འཁོར་བཅས་གནས་འདིར་གཤེགས་སུ་གསོལ། །ན་མོ་བདེ་གཤེགས་སྙིང་པོས་འགྲོ་ཀུན་ཡོངས་ལ་ཁྱབ། །སེམས་ཅན་རྒྱ་ཆེན་མཆོག་ཏུ་རབ་བསྐྱེད་དེ། །འགྲོ་བ་འདི་དག་མ་ལུས་སངས་རྒྱས་རྒྱུ། །འདི་ན་སྣོད་མིན་སེམས་ཅན་གང་ཡང་མེད། །བཞེངས་ཤིག་བཞེངས་ཤིག་སྟོབས་བཅུ་མངའ་བའི་ལྷ། །དུས་ལས་མི་འདའ་ཐུགས་རྗེའི་དབང་གི་ན། །སེམས་ཅན་དོན་ལ་དགོངས་པའི་དཀོན་མཆོག་གསུམ། །ཡིད་ཀྱིས་སྤྲུལ་ཞིང་བཤམས་པའི་གནས་འདི་རུ། །གཏན་པ་མེད་པའི་མཆོད་སྦྱིན་རྒྱལ་པོ་ལ། །འཁོར་དང་བཅས་པ་མ་ལུས་གཤེགས་སུ་གསོལ། །རྒྱལ་བ་རྒྱལ་སྲས་རང་རྒྱལ་ཉན་ཐོས་དང་། །ལྷ་སྲིན་སྡེ་བརྒྱད་འགྲོ་དྲུག་སེམས་ཅན་རྣམས། །དགེ་རྣམས་གཏན་པ་མེད་པའི་མཆོད་སྦྱིན་ལ། །སྤྱན་འདྲེན་འཁོར་དང་བཅས་རྣམས་གཤེགས་སུ་གསོལ། །ཞེས་སྤྱན་དྲངས་པས་མདུན་གྱི་ནམ་མཁའི་གནས་སུ་གཏོར་མགྲོན་རྣམས་བྱོན་ནས་སྤྲིན་འཐིབ་པ་བཞིན་བཞུགས་པར་བསམ་ལ། པདྨ་ཀ་མ་ལ་ཡ་སཏྭྃ། ཞེས་པས་སོ་སོ་ལ་གདན་ཕུལ་བར་བསམ། ཨོཾ་སརྦ་ཏ་ཐཱ་ག་ཏ་ས་པ་རི་ཝ་ར་ཨོཾ་ཨརྒྷྃ་ནས། ཤཔྟ་པྲ་ཏིཙྪ་སྭཱཧཱའི་བར་གྱིས་མཆོད། དེ་ནས་གཏོར་མ་བསྔོ་བ་དངོས་ནི། སྙིང་ཁར་ཐལ་མོ་སྦྱར་ལ་འདི་སྐད་ཅེས་པ་བྱ་སྟེ། སངས་རྒྱས་ཀྱི་བདེན་པ་དང་། ཆོས་ཀྱི་བདེན་པ་དང་། དགེ་འདུན་གྱི་བདེན་པ་དང་། སྙིང་པོ་དང་ཕྱག་རྒྱ་དང་། གསང་སྔགས་དང་རིག་སྔགས་དང་། ཏིང་ངེ་འཛིན་གྱི་བྱིན་རླབས་དང་། ཆོས་ཀྱི་དབྱིངས་རྣམ་པར་དག་པའི་མཐུ་དང་རྟེན་ཅིང་འབྲེལ་པར་འབྱུང་བ་རྒྱུ་འབྲས་མི་བསླུ་བའི་བྱིན་རླབས་ཀྱིས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་ནི་སྲིད་ཞིའི་མགྲོན་དུ་གྱུར་པ། སངས་རྒྱས་བྱང་སེམས་འཕགས་པ་ཉན་ཐོས་ལ་སོགས་པ་ཐམས་ཅད་ལ་འབུལ་ལོ། །དེ་རྣམས་ཀྱི་ཕོ་བྲང་དང་གཞལ་ཡས་ཁང་དུ་ཀུན་ཏུ་བཟང་པོའི་མཆོད་སྤྲིན་ནམ་མཁའི་མཐའ་ཀླས་པ། འཇིག་རྟེན་གྱི་ཁམས་གང་བ་འབྱུང་བའི་རྒྱུར་གྱུར་ཅིག ཡོན་ཏན་གྱི་མགྲོན་དུ་གྱུར་པ་མི་མཇེད་ཀྱི་བདག་པོ་ཚངས་པ། ལྷ་རྣམས་ཀྱི་དབང་པོ་བརྒྱ་བྱིན། རྒྱལ་པོ་ཆེན་པོ་སྡེ་བཞི། ཕྱོགས་སྐྱོང་བཅུ། གཟའ་ཆེན་པོ་བརྒྱད། རྒྱུ་སྐར་ཉི་ཤུ་རྩ་བརྒྱད། གནོད་སྦྱིན་གྱི་སྡེ་དཔོན་ཆེན་པོ་གང་བ་བཟང་པོ་དང་། ནོར་བུ་བཟང་པོ་འཁོར་དང་བཅས་པ་དང་། ཡང་དག་ཤེས་དང་རྒྱལ་བ་ཁྱུ་མཆོག་ལ་སོགས་པ་ཕྱོགས་མཚམས་སྲུང་བར་བྱེད་པའི་གནོད་སྦྱིན་ཉི་ཤུ་རྩ་བརྒྱད། གནོད་སྦྱིན་མཐུ་བོ་ཆེ་སུམ་ཅུ་རྩ་གཉིས་འཁོར་དང་བཅས་པ་དང་། དཔལ་ཧ་རི་ཀ་དང་། པཉྩི་ཀ་ལ་སོགས་ཏེ་གཙུག་ལག་ཁང་གི་སྲུང་མའི་ཚོགས་རྣམས་དང་གཞན་ཡང་དཀོན་མཆོག་གསུམ་ལ་མངོན་པར་དད་པའི་ལྷ་ཀླུ་གནོད་སྦྱིན་དྲི་ཟ་ལྷ་མ་ཡིན་ནམ་མཁའ་ལྡིང་མིའམ་ཅི། ལྟོ་འཕྱེ་ཆེན་པོ་བཙུན་མོ་སྲས་དང་འབངས་སུ་བཅས་པ་རྣམས་ལ་འབུལ་ལོ། །དེ་རྣམས་ཀྱི་ཕོ་བྲང་དུ་འདོད་པའི་ཡོན་ཏན་ལྔ་བར་སྣང་ལ་ཆར་བཞིན་བབས། ས་གཞི་ལ་ལོ་ཏོག་བཞིན་སྐྱེས། མཁའ་ལ་སྤྲིན་བཞིན་གཏིབས་ནས་དགྱེས་རབ་ཀྱི་མཆོག མཉེས་རབ་ཀྱི་ཕུལ་ཐོབ་པར་གྱུར་ཅིག ཁྱེད་རྣམས་ལ་འཕྲིན་ལས་དང་སྙན་གསན་དུ་གསོལ་བ་ནི། བདེ་བར་གཤེགས་པའི་བསྟན་པ་ཡུན་རིང་དུ་གནས་ཤིང་། བསྟན་འཛིན་གྱི་སྐྱེས་བུ་རྣམས་སྐུ་ཚེ་བརྟན་པ་དང་། འཕྲིན་ལས་རབ་ཏུ་རྒྱས་ཤིང་བསྟན་པ་དང་བར་ཆད་ཐམས་ཅད་བཟློག་པ་དང་ཞི་བར་མཛད་དུ་གསོལ། ཁྱད་པར་དུ་ཡང་བདག་ཅག་རྣལ་འབྱོར་པ་འཁོར་དང་བཅས་པ་རྣམས་ཀྱི་དམ་པ་ཆོས་བསྒྲུབ་པའི་བར་ཆད་ཐམས་ཅད་ཞི་བ་དང་། འཇིག་རྟེན་དུ་དགེ་ལེགས་རྒྱ་ཆེན་པོ་མཛད་དུ་གསོལ། སྙིང་རྗེའི་མགྲོན་དུ་གྱུར་པ་འགྲོ་བ་རིགས་དྲུག ལམ་རྒྱུད་ལྔ། སྐྱེས་གནས་བཞིས་བསྡུས་པའི་སྲིད་པའི་རྩེ་མོ་ནས་དམྱལ་བའི་གནས་ཡན་ཆད་འཕགས་པའི་སྤྱན་གྱིས་གཟིགས་པའི་སེམས་ཅན་ཐམས་ཅད་ལ་སྦྱིན་ནོ། །གསོལ་ལོ། བསྔོ་འོ། །མགྲོན་ནོ། །དེ་དག་སོ་སོའི་སྤྱན་ལམ་དུ་མངའ་རིགས་དང་། ལོངས་སྤྱོད་ཅི་ལ་ཅི་དགེས་གང་ལ་གང་འདུལ་ཆོས་དང་ཟང་ཟིང་གི་ལོངས་སྤྱོད་ཅི་འདོད་ཐོབ་པར་གྱུར་ཅིག ཡུལ་ཕྱོགས་ཀྱི་ལྷ་མགོན་ཀླུ་མགོན་དུ་གྱུར་པའི་ས་བདག་ལྷ་ཀླུ་རྣམས་ལའང་སྦྱིན་ནོ། སོ་སོའི